|  |  |  |  |
| --- | --- | --- | --- |
| 30.06.2022. | |  | Nr.103 |
|  | |  | (prot. Nr.25, 2.p.) |
| **Par sabiedrības ar ierobežotu atbildību**  **“JELGAVAS ŪDENS” ūdenssaimniecības pakalpojumu tarifiem** |  | | |

Sabiedrisko pakalpojumu regulēšanas komisija (turpmāk – Regulators) 2021.gada 28.decembrī saņēma sabiedrības ar ierobežotu atbildību “JELGAVAS ŪDENS”, vienotais reģistrācijas numurs: 41703001321, juridiskā adrese: Ūdensvada iela 4, Jelgava, LV-3001 (turpmāk – SIA “JELGAVAS ŪDENS”), iesniegumu (2021.gada 28.decembris Nr.01-03/1734) ar tam pievienoto ūdenssaimniecības pakalpojumu tarifu projektu un 2022.gada 6.janvārī, 24.februārī, 13.aprīlī, 31.maijā un 10.jūnijā – papildu informāciju un izmaksas pamatojošus dokumentus (2022.gada 6.janvāris Nr.01-03/33, 2022.gada 24.februāris Nr.01-03/219, 2022.gada 12.aprīlis Nr.01-03/465, 2022.gada 31.maijs Nr.01-03/723 un 2022.gada 10.jūnijs Nr.01-03/757) (turpmāk – tarifu projekts).

**Regulators konstatē un secina**

1. SIA “JELGAVAS ŪDENS” 2021.gada 28.decembrī iesniedza ūdensapgādes pakalpojumu tarifa projektu 0,90 EUR/m³ (bez pievienotās vērtības nodokļa) un kanalizācijas pakalpojumu tarifa projektu 1,16 EUR/m³ (bez pievienotās vērtības nodokļa).
2. Tarifu projekts ir aprēķināts saskaņā ar Regulatora 2016.gada 14.janvāra lēmumu Nr.1/2 “Ūdenssaimniecības pakalpojumu tarifu aprēķināšanas metodika” (turpmāk – Metodika) un atbilst likuma “Par sabiedrisko pakalpojumu regulatoriem” 19.panta pirmajai daļai un 20.panta pirmajai daļai.
3. SIA “JELGAVAS ŪDENS” paziņojumu par tarifu projektu publicēja 2022.gada 6.janvārī (Latvijas Vēstnesis, 2022, 4.nr.) un 2021.gada 28.decembrī nosūtīja Jelgavas valstspilsētas pašvaldībai publicēšanai tīmekļvietnē. Priekšlikumi un ieteikumi par tarifu projektu Regulatorā nav saņemti.
4. Regulators lūdza SIA “JELGAVAS ŪDENS” iesniegt nepieciešamo papildu informāciju un skaidrojumus par tarifu projektu, un SIA “JELGAVAS ŪDENS” iesniedza Regulatoram tarifu projektu veidojošo izmaksu pamatojošos dokumentus un tarifu projekta precizējumus, kur ūdensapgādes pakalpojumu tarifa projekts aprēķināts 1,00 EUR/m³ (bez pievienotās vērtības nodokļa) un kanalizācijas pakalpojumu tarifa projekts aprēķināts 1,23 EUR/m³ (bez pievienotās vērtības nodokļa).
5. Regulators ir izvērtējis tarifu projektu un to veidojošo izmaksu pamatojumu un secina, ka tarifu projekts ir pamatots un aprēķināts tādā apmērā, lai segtu SIA “JELGAVAS ŪDENS” ūdenssaimniecības pakalpojumu izmaksas.
6. SIA “JELGAVAS ŪDENS” pilnvarotais pārstāvis piedalījās Regulatora padomes sēdē attālināti un uzturēja lūgumu apstiprināt iesniegtos ūdenssaimniecības pakalpojumu tarifus un noteikt tarifu spēkā stāšanās datumu – 2022.gada 1.augusts.

Saskaņā ar Metodikas 5., 7., 8., 9., 21., 61. un 66.punktu, pamatojoties uz likuma “Par sabiedrisko pakalpojumu regulatoriem” 5.pantu, 9.panta pirmās daļas 1. un 3.punktu un otro daļu, 19.panta pirmo, septīto un trīspadsmito daļu, 20.panta pirmo daļu un 21.panta piekto daļu, kā arī Administratīvā procesa likuma 55.panta 1.punktu, 56.panta pirmo daļu un 63.panta pirmās daļas 1.punktu,

**padome nolemj:**

1. apstiprināt SIA “JELGAVAS ŪDENS” šādus tarifus (bez pievienotās vērtības nodokļa):
   1. ūdensapgādes pakalpojumu tarifu 1,00 EUR/m3;
   2. kanalizācijas pakalpojumu tarifu 1,23 EUR/m3;
2. noteikt, ka šā lēmuma lemjošās daļas 1.punktā apstiprinātie tarifi stājas spēkā 2022.gada 1.augustā;
3. atcelt no 2022.gada 1.augusta Jelgavas reģionālā sabiedrisko pakalpojumu regulatora 2008.gada 28.jūlija lēmumu Nr.14 “Par ūdensapgādes un kanalizācijas pakalpojumu tarifu apstiprināšanu SIA “JELGAVAS ŪDENS”” (laikraksts “Jelgavas Vēstnesis”, 2008, 31.nr.).

Ja mainās tarifus ietekmējošie faktori vai SIA “JELGAVAS ŪDENS” neievēro normatīvos aktus vai Regulatora lēmumus, Regulators var ierosināt tarifu pārskatīšanu vai atcelt šo lēmumu.

Lēmums stājas spēkā ar tā parakstīšanas dienu.

Šo administratīvo aktu var pārsūdzēt Administratīvajā apgabaltiesā viena mēneša laikā no dienas, kad ieinteresētā persona uzzina vai tai vajadzēja uzzināt par pieņemto administratīvo aktu.

|  |  |
| --- | --- |
| Priekšsēdētāja | A. Ozola |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU